Antallet af gonoré-tilfælde er femdoblet på fire år. Danskerne er ikke længere så bange for kønssygdomme, siger eksperter.

Flere og flere danskere bliver smittet med kønssygdommen gonoré.

Tallet er steget meget markant, fra 498 registrerede tilfælde i 2011 til 2.735 tilfælde i 2015. Det er en femdobling i løbet af bare fire år.

Samtidig er gonoré i langt højere grad blevet en sygdom, der også rammer kvinder. Tilbage i 2011 ramte kun 20 procent af de 498 tilfælde kvinder. I 2015 var det samlede antal tilfælde altså fem gange så højt, og 41 procent af tilfældene ramte nu kvinder.

Mere bange for graviditet

Ifølge Susan Cowan, der er afdelingslæge på Statens Serum Institut, skyldes spredningen af gonoré blandt andet, at kvinder i dag er mere bange for at blive gravide, end de er for at få en kønssygdom.

- Hos de unge er HIV-kampagnerne glemt, og nu er frygten for at blive gravid større end frygten for at få en kønssygdom. Samtidig er det mere socialt acceptabelt at tage p-piller, og frygten for bivirkninger er også mindre. Folk beskytter sig simpelthen ikke længere, siger hun.

Resistens

Helle Kiellberg, der er speciallæge på Klinik for Kønssygdomme på Bispebjerg Hospital, kalder det en meget alvorlig udvikling. Klinikken behandler en stor del af de danske tilfælde, og tal fra Bispebjerg viser, at den eksplosive stigning er fortsat i 2016 og de første måneder af 2017.

- Jeg er meget bekymret for udviklingen, og jeg vil gerne råbe folk op. Det er vigtigt, at folk fortsat oplyses om risici ved usikker sex, herunder usikker oralsex, og at den enkelte påtager sig et ansvar for ikke at pådrage sig eller føre gonoré eller andre kønssygdomme videre. Men der er også behov for, at politikerne fokuserer på området, siger hun.

Hun er især bekymret over, at man flere steder i verden har oplevet, at gonokok-bakterien har udviklet resistens mod den medicin, der normalt bruges. Også herhjemme har man oplevet det første tilfælde af resistens.

- Det er essentielt, at der sættes ind med oplysningskampagner for at få stoppet denne udvikling, vi ser i stigningen af gonoré-tilfælde i Danmark, siger hun.

Ikke værre end influenza

Susan Cowan fra Statens Serum Institut advarer dog mod at overdramatisere situationen.

- Der findes en fin behandling mod gonoré. Så er det i virkeligheden så meget værre end en influenza? Så længe folk lader sig teste, så de kan få behandling, så bekymrer gonoré mig ikke så meget, siger hun.